Oila va xotin-qizlar davlat qo‘mitasi aralashuvi bilan buxorolik ikki nafar ayol qamoqdan ozod qilindi

Buxoroda Bosh vazir o‘rinbosari — Oila va xotin-qizlar davlat qo‘mitasi raisi Zulayho Mahkamova ishtirokida o‘tkazilgan sayyor qabulda ikki nafar ayol qamoqdan ozod qilindi. Bu haqda “Daryo”ga viloyat Oila va xotin-qizlar boshqarmasi matbuot kotibi Mehriniso Husainova xabar berdi.

Ta’kidlanishicha, mazkur sayyor qabul O‘zbekiston Respublikasi IIV Jazoni ijro etish departamenti 6-mintaqaviy hudud 4-sonli tergov hibsxonasida o‘tkazilgan. Bunda muassasada saqlanayotgan mahbus va mahkuma xotin-qizlarning murojaatlari o‘rganilgan.
Sayyor qabulda Bosh vazir o‘rinbosari hibsxonada saqlanayotgan 28 nafar xotin-qiz bilan birma-bir suhbatlashgan. 10 ga yaqin tergov va sud-huquq masalalariga oid murojaatlari ko‘rib chiqilgan.

Qonunda belgilangan imtiyozlar asosida ikki nafar xotin-qizga nisbatan qo‘llanilgan ehtiyot chorasi yengillashtirilib, hibsxonadan chiqarilgan. Ular qilgan xatti-harakatlaridan pushaymonligi, sodir etilgan jinoyatga bilib-bilmay aralashib qolganini bildirgan.
“Har ikki ayol ham ulug‘ ayyom — Ramazon hayiti oldi o‘z oilasi bag‘riga qaytdi”, — deydi viloyat hokimi o‘rinbosari, boshqarma boshlig‘i Feruza Ibragimova.
 O‘zbekistonda xotin-qizlarga nisbatan qayd etilgan zo‘ravonlik holatlarining 87 foizi oilada sodir etilgan